Document ID: 32000D0554

Kommissionens beslutning
af 6. september 2000
om bemyndigelse af Republikken Østrig til at anvende den nationale database for kvæg som delvis erstatning for undersøgelser af kvægbestanden
(meddelt under nummer K(2000) 2467)
(Kun den tyske udgave er autentisk)
(EØS-relevant tekst)
(2000/554/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 93/24/EØF af 1. juni 1993 om statistiske undersøgelser af hornkvægproduktionen(1), senest ændret ved direktiv 97/77/EF(2), særlig artikel 1, stk. 2 og 3, og
ud fra følgende betragtninger:
(1) Med Rådets forordning (EF) nr. 820/97 af 21. april 1997 indførtes en ordning for identifikation og registrering af kvæg(3).
(2) Med Kommissionens beslutning 1999/571/EF af 28. juli 1999 blev den østrigske database for kvæg anerkendt som værende fuldt operationel(4).
(3) I henhold til direktiv 93/24/EØF kan medlemsstaterne efter anmodning bemyndiges til at anvende administrative kilder i stedet for statistiske undersøgelser af kvægbestanden, såfremt de opfylder betingelserne i nævnte direktiv.
(4) Østrig har indgivet anmodning om bemyndigelse i henhold til direktiv 93/24/EØF, artikel 1, stk. 2, tredje afsnit.
(5) Denne beslutning er i overensstemmelse med udtalelse fra Den Stående Landbrugsstatistiske Komité, nedsat ved afgørelse 72/279/EØF(5) -
VEDTAGET FØLGENDE BESLUTNING:
Artikel 1
Republikken Østrig bemydiges til delvist at erstatte undersøgelser af kvægbestanden i henhold til direktiv 93/24/EØF med udnyttelse af en administrativ database for kvæg og ad denne vej fremskaffe de statistiske oplysninger, der kræves ifølge nævnte direktiv. Denne bemyndigelse er gyldig indtil den 31. december 2003.
Artikel 2
Republikken Østrig skal i forbindelse med anvendelsen af administrative kilder til statistiske formål opfylde visse betingelser, der fremgår af bilaget til dette direktiv.
Artikel 3
Denne beslutning er rettet til Republikken Østrig.
Udfærdiget i Bruxelles, den 6. september 2000.

Labels: 12
18
6